เหล่าทัพ คุมเข้มเฝ้าระวังชายแดน อย่างต่อเนื่อง
พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม ประชุมร่วมกับกองอำนวยการรักษาความมั่นคงภายในราชอาณาจักร (กอ.รมน.) หน่วยขึ้นตรงกระทรวงกลาโหม เหล่าทัพและตำรวจ เพื่อติดตามการสนับสนุนแก้ปัญหาโควิด -19 โดยภาพรวมการปฏิบัติหน้าที่ของหน่วยงานความมั่นคง ทหารและตำรวจในพื้นที่ชายแดน ยังคงพบจับกุมผู้ลักลอบเข้าเมืองผิดกฎหมายได้ต่อเนื่อง จึงย้ำข้อสั่งการของนายกรัฐมนตรีและรัฐมนตรีว่าการกระทรวงกลาโหม ให้ทุกเหล่าทัพคงความต่อเนื่องคุมเข้มเฝ้าระวังพื้นที่ชายแดนมากขึ้น ในสถานการณ์ที่ประเทศรอบบ้านยังพบการแพร่ระบาดของโรค โดยเฉพาะเมียนมาและให้สนับสนุนกรุงเทพมหานคร เร่งจัดตั้งพื้นที่พักแยกรักษาตัวในชุมชน ( Community Isolation ) ให้ได้ทั้ง 50 เขตโดยเร็ว เพื่อรองรับผู้ป่วยจากโรงพยาบาลระดับต่างๆพลเอก ชัยชาญ’ ยังกำชับการทำงานของกำลังทหาร ที่จัดตั้ง “จุดบริการประชาชน” ทั้ง 72 จุดในชุมชนต่างๆ ของกรุงเทพมหานครและปริมณฑล ให้สามารถประสานเชื่อมโยงกับทุกหน่วยงานที่เกี่ยวข้องเพื่อตอบสนองแก้ปัญหาเร่งด่วนเฉพาะหน้าที่เกิดขึ้นในพื้นที่ได้อย่างมีประสิทธิภาพ เร่งขยายขีดความสามารถโรงพยาบาลสนามและจัดตั้งเพิ่มเติม ในพื้นที่กรุงเทพมหานคร ปริมณฑลและจังหวัดสีแดงเข้ม พร้อมขอให้ทุกค่ายทหาร จัดตั้งพื้นที่พักแยกรักษาตัว ( Community Isolation ) เพื่อช่วยเหลือดูแลกำลังพล ครอบครัวและชุมชนรอบข้างในทุกหน่วยทหาร พร้อมทั้งให้ประสานขอรับวัคซีนมาสนับสนุนการทำงานของกำลังพลด่านหน้า ในพื้นที่เสี่ยงสูงให้เพียงพอ เพื่อรักษาสถานภาพกำลังพลสนับสนุนวิกฤตสถานการณ์โรคระบาดที่เกิดขึ้น